Сабий дохутырхэм я зэфIэкIхэр зэщIагъэуIуэ
Сабийхэм еIэзэ дохутырхэм я IэнатIэ зэгуэт къызэгъэпэщыным теухуа унафэм иджыблагъэ Iэ щIидзащ КъБР-м узыншагъэр хъумэнымкIэ и министр Хъубий Марат.
Абы къызэрыщыгъэлъэгъуамкIэ, республикэм и сабий клиникэ сымаджэщым хагъэхьэнущ къалэ сымаджэщ №1-м сабийхэм щеIэзэ и къудамэу 5. Ахэр ягъэIэпхъуэнущ Перинатальнэ центрыр къызыщIэкIа унэм.
Министрым зэрыжиIамкIэ, апхуэдэ къызэгъэпэщыкIэр сэбэп хъунущ сабий сымаджэхэм я узыфэхэр нэхъ псынщIэу зэхэгъэкIынымкIэ икIи ахэр гъэхъужыныр нэхъ тэмэму зэтегъэувэнымкIэ. Сабий сымаджэщыр 2019 гъэм и япэ илъэс ныкъуэм къриубыдэу зэрагъэпэщыжынущ, апхуэдэу абы щагъэувынущ иджырей IэмэпсымэщIэхэр икIи технологие лъагэхэр зи лъабжьэ медицинэ дэIэпыкъуныгъэ щхьэхуэхэр къыщызэIуахынущ.
КъБР-м Узыншагъэр
хъумэнымкIэ
и министерствэм и
пресс-IуэхущIапIэ.
